บอร์ด THAI ตีกลับแผนจัดหาเครื่องบิน สั่งฝ่ายบริหารทบทวนข้อมูลใหม่ก่อนเสนออีกรอบ
บอร์ด THAI ตีกลับแผนจัดหาเครื่องบิน สั่งฝ่ายบริหารทบทวนข้อมูลใหม่ ทั้งแผนการบินให้สอดคล้องกับเส้นทางการบินและสเปกของเครื่องบินที่ต้องใช้ เพื่อให้เกิดประโยชน์สูงสุด ก่อนเสนออีกรอบ
21 ธ.ค. 2560

พล.อ.อ.ตรีทศ สนแจ้ง รองประธานกรรมการ และ รักษาการประธานกรรมการ บริษัท การบินไทย จำกัด (มหาชน) หรือ THAI เปิดเผยว่า ที่ประชุมคณะกรรมการบริษัทฯ ยังไม่อนุมัติแผนการจัดหาเครื่องบินที่ฝ่ายบริหารเสนอมาพิจารณาวานนี้
โดยมอบหมายให้กลับไปพิจารณาในรายละเอียดทั้งแผนการบินให้สอดคล้องกับเส้นทางการบินและสเปกของเครื่องบินที่ต้องใช้ เพื่อให้เกิดประโยชน์สูงสุดของการบินไทย  ส่วนจำนวนที่จัดหารอบนี้อาจจะมากกว่าหรือน้อยกว่า จำนวน 19 ลำ หากบอร์ดพิจารณาแล้วจะเสนอให้คณะรัฐมนตรีพิจารณาอนุมัติต่อไป
อย่างไรก็ดี คณะกรรมการ THAI จะพยายามดำเนินการพิจารณาแผนจัดหาเครื่องบินให้เร็วที่สุด เพราะฝูงบินของ THAI ก็ยังต้องปลดระวางเครื่องบินที่มีอายุมากในช่วง 1-2 ปีนี้ เช่น เครื่องบินโบอิ้ง 737 เป็นต้น
ณ สิ้นไตรมาส 3/60 THAI มีจำนวนเครื่องบินที่ใช้ในการดำเนินงาน จำนวน 99 ลำ (รวมของไทยสมายล์ที่ใช้ดำเนินงาน จำนวน 20 ลำ) และมีเครื่องบินที่ปลดระวางแล้วรอขาย จำนวน 22 ลำ
“เราพยายามดูให้ละเอียด ดูแผนการบิน เส้นทางที่จะบิน โดยยังไม่ได้ลงมาดูเรื่องราคา…เราก็พยายามทำให้เร็วที่สุดแต่บอกไม่ได้เมื่อไร “รักษาการประธานกรรมการ THAI กล่าว
นอกจากนี้ THAI ยังพิจารณาขายสินทรัพย์ทั้งในประเทศและต่างประเทศ เพิ่มเติมอีก โดยเป็นกลุ่มที่ไม่เป็นประโยชน์กับบริษัท  ขณะที่แผนฟื้นฟูกิจการของ THAI ยังไม่ได้พิจารณา